钦定古今图书集成/理学汇编/文学典/第174卷 > 《周礼》 > 《秋官》
## 钦定古今图书集成/理学汇编/文学典/第174卷 > 《周礼》 > 《秋官》

大司寇之职，“凡邦之大盟约，莅其盟书而登之于天
府；大史、内史、司会及六官皆受其贰而藏之。”

贾氏曰：“大盟约者，谓王与诸侯因大会同而与盟所有约誓之辞　。” 易氏曰：“盟约，二事也。约为之信书而已，盟则歃牲焉。大司寇兼言之，则宜兼掌其事。今以盟书为重而不及乎约，以《司约》《大史》见之也　。” 郑康成曰：“天府，祖庙之藏；六官，六卿之官。贰，副也　。” 郑锷曰：“大盟约所以结诸侯之信，司盟掌其书，刑官不亲莅之，则” 人无所畏。莅其盟，要于天地鬼神，乃登而藏于天府，与贤能之书、民谷之数同。大史掌邦之典法则之贰，以待逆者也。内史掌八枋之法，以诏王治者也。司会掌邦之典法则之贰，以逆治者也。六官、六卿之长，皆使受盟书之贰，重其事，故藏之也；谨备其失坠，故贰之者众。

《司盟》，下士二人、府一人，史二人，徒四人。

郑康成曰：“盟以约辞告神，杀牲歃血，明著其信也。《曲礼》曰：‘莅牲曰盟　’。” 郑锷曰：“说者见《春秋》书盟，谓为衰世之事，其说出于《礼记》，所谓盟诅不及三王也。考之书载，‘苗民罔中于信，以覆诅盟，则五帝之世已有是事，第苗民覆之，故数之以为罪也。《诗》云：‘君子屡盟，乱是用长’。非谓不可盟，谓其盟之屡而无信。学者不察，以’” 《周官》“太平” 之书，胡为玉府有珠盘玉敦之事，戎右有赞牛耳桃茢之文？于此又设司盟之官，遂信何休战国阴谋之说，不考之于《诗》《书》尔。古者结绳，足以示信，盟诅虽有，而未必用。去古稍远，淳厚一散，世未尝皆君子而无小人，皆善良而无嵬琐，此司盟之官所由设。

掌《盟载》之法。

郑康成曰：“载，盟辞也。盟者书其辞于策，杀牲取血，加书于上而埋之，谓之载书。” 《春秋传》曰：“宋寺人惠墙伊戾坎用牲加书，为世子痤与楚客盟。”

凡邦国有疑会同，则掌其《盟约》之载及其礼仪。

《郑锷》曰：“此谓合诸侯而盟，将与之有所作为而未”

知其心之同否，此所以有疑必有会同，会同必有盟，盟则司盟掌其法与礼仪焉。

北面诏明神。

郑康成曰：“诏之者，读其《载书》以告之也　。” 王昭禹曰：“幽则质诸神而盟者，神之所为也。明则尽诸人而约者，人之所为也。盟诸神、约诸人，所以结信之道。”

《既盟》则贰之。

郑锷曰：“‘《左传》襄十一年载亳盟之文，甚悉而可考，已盟则司盟藏其贰’，盖诸侯各受其盟誓之辞，而此有副贰以为异日之证　。王昭禹曰：‘其正则藏于天府，司盟则藏其贰也’。《大司寇》曰：‘大史、内史、司会及六官皆受其贰而藏之’，则藏其贰者非特司盟而已。”

盟万民之犯命者诅其不信者亦如之。

郑锷曰：“此谓合万民而盟。民有犯禁令者，既待之以刑矣，又虑有敢效而为之者，于是盟其犯分之人，盖与共盟，戒以无或如彼犯命者所为也。《左传》鲁人盟臧纥曰：‘无或如臧纥犯门斩关以出’。是其类也。万民有不信者，谓向已结言而今背之，无复信义，则与众共诅之诅者。”之以言，欲使背信之人必蒙其祸也。盟与诅异。盟者，戒其未然。诅者，惩其已往。《左传》郑伯使卒出豭豚，行出鸡犬，以诅射颍考叔者，谓已射之后，故追诅之也。盟诅虽异礼仪，皆北面以诏明神，故曰“亦如之。”　王昭禹曰：“邦国有疑，会同掌其盟约之。载者，贵者之盟也。盟万民之犯命者。诅其不信者，亦如之，贱者之盟也。”

凡民之有约剂者，其贰在《司盟》。

郑锷曰：“民之有约剂，书于《丹图》，司约掌之，此则藏其贰以备遗失。”

有狱讼者，则使之盟诅。凡盟诅，各以其地域之众庶，
共其牲而致焉。既盟，则为司盟共祈酒脯。

郑锷曰：“民有盟诅，则邻里当共其牲，既使众庶共质之，而邻里共牲之人必能诘责之者，彼将知愧而自悔也。已盟，又与司盟共酒脯以祈神，祈其盟之必验也。神之小者用酒脯，故祭侯之礼以酒脯醢也。考《经》之所载，窃疑周家之于狱讼者，先使之盟诅已讫，乃使之入矢钧金，既入金矢，乃为之受理而听之，然则” 刑措之术本诸此乎。